A Tanács közös álláspontja

(1998. március 19.)

az Európai Unióról szóló szerződés J.2. cikke alapján, a Jugoszláv Szövetségi Köztársasággal szemben hozott korlátozó intézkedésekről

(98/240/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak J.2. cikkére,

mivel a Jugoszláv Szövetségi Köztársaságban (JSZK) végbement közelmúltbeli események, különösen a koszovói albán közösség ellen alkalmazott erőszak, az emberi jogok elfogadhatatlan megsértését jelentik és veszélyeztetik a térség biztonságát;

mivel az Európai Unió határozottan elítéli a Koszovói Felszabadítási Hadsereg vagy bármely csoport vagy egyén által elkövetett terrorizmust és más erőszakos cselekményeket;

mivel az Unió határozottan elítéli a politikai nézetek nem erőszakos kifejezésre juttatásának erőszakos elfojtását;

mivel az Unió 1998. március 12-én támogatásáról biztosította a kapcsolattartó csoport 1998. március 9-i nyilatkozatát;

mivel az Unió felkéri a JSZK kormányát, hogy tegyen hatékony lépéseket az erőszak feltartóztatására és kötelezze el magát a koszovói problémák politikai megoldása mellett, a koszovói albán közösséggel folytatandó békés párbeszéd útján, többek között:

- vonja vissza a különleges rendőri alakulatokat és vessen véget a biztonsági erők polgári lakosságot érintő akcióinak,

- járuljon hozzá a Vöröskereszt Nemzetközi Bizottsága és más humanitárius szervezetek, valamint az uniós és más nagykövetségek képviselőinek Koszovóba történő belépéséhez,

- nyilvánosan kötelezze el magát arra, hogy a koszovói albán közösség vezetőivel párbeszédet kezd,

- konstruktív módon működjön együtt a kapcsolattartó csoport nyilatkozatának (6) bekezdésében meghatározott intézkedések végrehajtásában;

mivel az 1–4. cikkben foglalt korlátozó intézkedéseket, különösen a gazdasági, illetve pénzügyi kapcsolatok korlátozását, szükségesnek ítélik; mivel ezen intézkedéseket azonnal felül kell vizsgálni, amint a JSZK kormánya az előzőekben ismertetett rendelkezéseket meghozza;

mivel ha a fenti rendelkezések nem kerülnek alkalmazásra, és Koszovóban folytatódik az elnyomás, az Unió további nemzetközi intézkedéseket helyez kilátásba, nevezetesen a JSZK és Szerbia kormányai külföldön tartott pénzkészleteinek a befagyasztását,

ELFOGADTA EZT A KÖZÖS ÁLLÁSPONTOT:

1. cikk

Az Európai Unió megerősíti a 96/184/KKBP közös álláspont [1] által elrendelt, a volt Jugoszláviába irányuló fegyverexportra vonatkozó embargót.

2. cikk

A Jugoszláv Szövetségi Köztársaságnak belső elnyomás vagy terrorizmus céljaira szolgáló felszerelés nem szállítható.

3. cikk

A kormányzat által finanszírozott kereskedelmi és beruházási exporthitel-támogatásra, beleértve a privatizációk kormányzati finanszírozását Szerbiában, moratóriumot kell alkalmazni.

4. cikk

(1) A JSZK biztonsági erőinek Koszovóban elkövetett megtorló akcióiért felelős JSZK-beli és szerbiai magas rangú tisztviselők részére vízum nem állítható ki.

(2) A mellékletben felsorolt olyan személyeket, akikről kiderült, hogy biztonsági téren egyértelmű felelősség terheli őket, jelezni kell a tagállamokba történő belépésük megakadályozása céljából. Amennyiben a JSZK hatóságai nem tesznek eleget a nemzetközi közösség követeléseinek, ez a jegyzék további olyan magas rangú JSZK-beli és szerbiai személyekkel egészül ki, akik koszovói megtorló akciókért felelősek. Rendkívüli esetben, az Unió lényeges céljai érdekében kivétel tehető. A Tanács a koszovói fejlemények alapján naprakésszé teszi a jegyzéket.

5. cikk

Ez a közös álláspont elfogadása napján lép hatályba.

6. cikk

Ezt a közös álláspontot a Hivatalos Lapban ki kell hirdetni.

Kelt Brüsszelben, 1998. március 19-én.

a Tanács részéről

az elnök

J. Straw

[1] HL L 58., 1996.3.7., 1. o.

--------------------------------------------------

MELLÉKLET

Vlajko Stojlkovic (szerb belügyminiszter)

Vlastimir Djordjevic (a közbiztonsági főosztály vezetője)

Dragisa Ristivojevic (a közbiztonsági főosztály helyettes vezetője)

Obrad Stevanovic (belügyminiszter-helyettes)

Jovica Stanisic (belügyminiszter-helyettes, a szerb állambiztonság vezetője)

Radomir Markovic (belügyminiszter-helyettes, az állambiztonság helyettes vezetője)

Frenki Simatovic (az állambiztonság különleges erőinek vezetője)

David Gajic (a koszovói biztonsági erők vezetője)

Lubinko Cvetic (a koszovói biztonsági erők helyettes vezetője)

Veljko Odalovic (a Koszovó Okrug helyettes vezetője)

--------------------------------------------------